Ramprisikovermindering

Ramprisikovermindering (RRV) is ’n sistematiese benadering tot die identifisering, taksering en vermindering van die risiko’s van rampe. Dit is daarop gemik om sosio-ekonomiese kwesbaarhede tot rampe te verminder asook op die omgewings- en ander gevare wat dit kan aktiveer: hier is dit sterk beïnvloed deur die hoeveelheid navorsing oor kwesbaarheid wat in druk verskyn het sedert die middel 1970’s. Wisner, B., et al. 2004. At risk: natural hazards, people’s vulnerability and disasters. Londen: Routledge Dit is die verantwoordelikheid van ontwikkelings en hulpagentskappe en behoort ’n integrale deel te wees van die manier waarop sulke organisasies hul werk doen. Dit behoort dus nie ’n eenmalige of terloopse aksie te wees nie. RRV is ’n baie breë studiearea en daarom is die omvang daarvan baie breër en dieper as konvensionele noodbestuur. Daar is potensiaal vir RRV-inisiatiewe in naastenby elke sektor van ontwikkelings- en humanitêre werk.

Die algemene definisie van RRV wat gebruik word deur agentskappe van die Verenigde Nasies soos UNISDR en UNDP is: “Die konsepsuele raamwerk van elemente wat oorweeg word met die moontlikheid om kwesbaarhede en ramprisiko’s te verminder in ’n gemeenskap om die nadelige impakte van gevare te voorkom of te beperk, binne die breë konteks van volhoubare ontwikkeling.” 

 Konteks 
Slegs vier persent van die geskatte $10 miljard in jaarlikse humanitêre bystand is geoormerk vir voorkoming en steeds spaar elke dollar wat op risikovermindering gespandeer word tussen $5 en $10 in ekonomiese verliese as gevolg van rampe.

 Ontwikkeling van die konsep en benadering 
Die evolusie van rampbestuursdenke en -praktyke sedert die 1970’s het ’n progressiewe breër en dieper begrip meegebring van waarom rampe plaasvind en het gepaard gegaan met meer geïntegreerde holistiese benaderings oor hoe om die impak op gemeenskappe te verminder. Die moderne paradigma van rampbestuur—ramprisikovermindering (RRV)—verteenwoordig die nuutste roete wat dit volg. RRV is ’n relatief nuwe konsep in formele terme, maar dit omsluit vroeëre denke en praktyke, soveel so dat dit nou wye aanvaarding geniet van internasionale agentskappe, regerings, rampbeplanners en burgerregte-organisasies.

RRV is ’n alles-omvattende konsep wat dit moeilk maak om te definieer of in detail te verduidelik, maar die breë idee is duidelik genoeg. Daar is onvermydelik verskillende definisies van die term in die tegniese literatuur maar dit word algemeen verstaan dat daarmee bedoel word die breë ontwikkeling en toepassing van beleide, strategieë en praktyke om kwesbaarhede en ramprisiko’s in ’n gemeenskap te verminder. Die term ‘ramprisikobestuur’ word dikwels in dieselfde konteks gebruik en beteken basies dieselfde: ’n stelselmatige benadering vir die identifisering, assessering en vermindering van risiko’s van enige aard wat verbane hou met gevare en menslike aktiwiteite. Dit is meer toepaslik op operasionele aspekte van RRV: die praktiese implementering van RRV-inisiatiewe.

Daar word toenemend oproepe gedoen om beter duidelikheid oor die komponente van RRV te verskaf en ook omtrent die aanduiders van vooruitgang na weerbaarheid – ’n uitdaging wat die internasionale gemeenskap by die VN se Wêreldkongres oor Rampvermindering (WKRV) in Kobe, Japan in 2005 aanvaar het, enkele dae na die 2004 Indiese Oseaan-aardbewing. Die WKRV het begin om intarnasionale agentskappe en nasionale regerings te druk om verby vae retoriek en beleidstellings te beweeg na die opstelling van duidelike doelwitte en toewyding tot RRV. Die eerste stap in die proses was die formele goedkeuring by die WKRV van die Hyogo Aksieraamwerk (2005-2015). Dit is die eerste internasionaal aanvaarde raamwerk vir RRV. Dit stipuleer ’n volgorde van doelwitte (uitkomste - strategiese doele - prioriteite), met vyf prioriteite vir aksie wat poog om die hoof areas van RRV-intervensie vas te vang. Die VN se tweejaarlikse Globale Platform vir Ramprisikovermindering bied ’n geleentheid vir die VN en sy lidstate om vooruitgang te hersien teen die Hyogo-raamwerk. Die eerste sessie daarvan is gehou op 5-7 Junie 2007 in Genève, Switserland.

VN-inisiatiewe het gehelp om die konsep op internasionale vlak te verfyn en te bevorder en is aanvanklik gestimuleer deur die VN se aanwysing van die 1990’s as die Internasionale Dekade vir Natuurlike Rampvermindering.

 Verwysings 

 Eksterne skakels 
  EM-DAT: Die Internasionale Rampdatabasis
  Globale Fasiliteit vir Rampvermindering en Herstel
  Verenigde Nasies - Internasionale Strategie vir Rampvermindering
  Verenigde Nasies - Internasionale Strategie vir Rampvermindering - Streekseenheid vir die Amerikas 
  UN-SPIDER - Verenigde Nasies Platform virr Ruimte-gebaseerde Inligting vir Rampbestuur en Rampbestryding 
  Preventionweb - Building the resilience of nations and communities to disasters
  Opvoeding vir gevare - Wat om te doen ’n Gids vir kinders en die jeug
  Internasionale Federasie van Rooikruis en Rooi Halfmaanverenigings  Rampbestuursbladsye
  Die ProVention Konsortium - Rooikruis en Rooi Halfmaan
  UNDP/CADRI
  UNDP/BCPR 
  UNDP RRV-skakels 
  Die Wêreldbank, Gevaarbestuurseenheid
  Verenigde Nasies Platform vir Ruimte-gebaseerde Inligting virr Rampbestuur en Rampbestryding
  Aardbewings en Megastede-inisiatief
  Internasionale Herstelplatform

Kategorie:Rampbestryding
Kategorie:Risiko